വാക്സിനേഷന് 100 കോടി കേരളത്തിലും ആഘോഷമാക്കി ബിജെപി ആരോഗ്യപ്രവര്ത്തകരെ ആദരിച്ചു തിരുവനന്തപുരം: കൊറോണ പ്രതിരോധ വാക്സിനേഷന് 100 കോടി പിന്നിട്ട ചരിത്രനേട്ടം കേരളത്തിലും ആഘോഷമാക്കി ബിജെപി. വിവിധയിടങ്ങളില് ആരോഗ്യ പ്രവര്ത്തകരെ ആദരിച്ചും പൊന്നാടയണിയിച്ചും മധുരം നല്കിയുമാണ് ബിജെപി ഈ നേട്ടം ആഘോഷമാക്കിയത്. ലോകത്തെ അത്ഭുതപ്പെടുത്തുന്ന നേട്ടമാണ് 100 കോടി ഡോസ് വാക്സിന് വിതരണത്തിലൂടെ ഇന്ത്യ കൈവരിച്ചതെന്ന് ബിജെപി സംസ്ഥാന അദ്ധ്യക്ഷന് കെ.സുരേന്ദ്രന് അഭിപ്രായപ്പെട്ടു. ആറ്റുകാല് ഹോസ്പിറ്റലിലെ ആരോഗ്യപ്രവര്ത്തകരെ ആദരിക്കുന്ന ചടങ്ങില് പങ്കെടുത്ത ശേഷം മാദ്ധ്യമപ്രവര്ത്തകരോട് സംസാരിക്കുകയായിരുന്നു അദ്ദേഹം. ശക്തമായ ഒരു ഭരണകൂടം രാജ്യത്തുള്ളതു കൊണ്ടാണ് ഇച്ഛാശക്തിയുള്ള നേട്ടം കൈവരിക്കാനായതെന്നും അദ്ദേഹം അഭിപ്രായപ്പെട്ടു. കൊച്ചിയില് മൊബൈല് കൊറോണ വാക്സിനേഷന് മെഡിക്കല് സംഘത്തെ മുനമ്ബം ഹാര്ബറില് വച്ച് ആദരിച്ചു. ബിജെപി എറണാകുളം ജില്ല പ്രസിഡന്റ് എസ്.ജയകൃഷ്ണന്, ജനറല് സെക്രട്ടറി അഡ്വ.കെ.എസ്.ഷൈജു, ഒബിസി മോര്ച്ച ജില്ല പ്രസിഡന്റ് കെ.കെ.വേലായുധന്, ബിജെപി സംസ്ഥാന സമിതിയംഗം ഇ.എസ് പുരുഷോത്തമന് തുടങ്ങിയവര് ആദരിക്കല് ചടങ്ങില് പങ്കെടുത്തു. ബിജെപിയുടെ വിവിധ ജില്ലാ കമ്മറ്റികളും യുവമോര്ച്ചയും മഹിളാ മോര്ച്ചയും ഉള്പ്പെടെയുളള സംഘടനകളും വിവിധയിടങ്ങളില് ആരോഗ്യ പ്രവര്ത്തകരെ ആദരിച്ചു.